als_Latn dik_Latn sag_Latn
Fitorja e shqiptarëve në komunën e Kërçovës është zyrtarizuar në mënyrë përfundimtare. Gjykata Administrative në Maqedoni, që është organi më i lartë i apelit, ka hedhur poshtë ankesat e VMRO-DPMNE për parregullsi, duke refuzuar kërkesën për rivotime. Në këtë mënyrë, kandidati i Bashkimit Demokratik për Integrim në këtë komunë, Fatmir Dehari, merr përfundimisht drejtimin e Kërçovës. Triumfi i shqiptarëve në këtë zonë të përzier etnikisht, ishte historik. Ata morën pas 70 vjetësh menaxhimin e komunës, që drejtohej nga maqedonasit. Sipas Kodit Zgjedhor, në mesnatë skadoi afati i shqyrtimit të ankesave të partive politike nga Gjykata Administrative, ndërsa vendimet e saj janë përfundimtare dhe zyrtarizohet fitorja e të gjithë kandidatëve në raundin e parë të zgjedhjeve lokale të 24 marsit. Të dielën zhvillohet raundi i dytë i këtyre zgjedhjeve. Përplasja më e fortë do të jetë në Strugë, ku kandidati i PDSH-së, Ziadin Sela, i mbështetur edhe nga forcat e tjera shqiptare, BDI e RDK, do të përballet me kandidatin e përbashkët maqedonas. Ndërsa mes shqiptarëve, gara më e ashpër do të jetë ajo për Tetovën, ku përplasen Teuta Arifi i BDI-së dhe Sadi Bexheti i PDSH.
als_Latn